**23**

**12. แนวทางการพัฒนาข้าราชการหรือพนักงานส่วนท้องถิ่น**

 องค์การบริหารส่วนตำบลโคราชกำหนดแนวทางการพัฒนาข้าราชการหรือพนักงานส่วนท้องถิ่นและลูกจ้าง เพื่อเพิ่มพูนความรู้ ทักษะทัศนคติที่ดีมีคุณธรรมและจริยธรรม อันจะทำให้การปฏิบัติหน้าที่ของข้าราชการหรือพนักงานส่วนท้องถิ่นและลูกจ้าง เป็นไปอย่างมีประสิทธิภาพ ประสิทธิผล โดยกำหนดให้ข้าราชการหรือพนักงานส่วนท้องถิ่น และลูกจ้างทุกคน ทุกตำแหน่ง ได้มีโอกาสได้รับการพัฒนา โดยกำหนดแนวทางการพัฒนาข้าราชการ พนักงานส่วนท้องถิ่น และลูกจ้าง ไว้ในแผนอัตรากำลัง 3 ปี เป็นรอบระยะเวลา 3 ปี เช่นเดียวกับการวางแผนอัตรากำลัง 3 ปี ทั้งนี้ วิธีการพัฒนาอาจใช้วิธีการใด วิธีการหนึ่งหรือหลายวิธีก็ได้ เช่น การปฐมนิเทศ การฝึกอบรม การศึกษาดูงาน การประชุมเชิงปฏิบัติการ เป็นต้น

**13. ประกาศคุณธรรม จริยธรรมของข้าราชการหรือพนักงานส่วนท้องถิ่นและพนักงานจ้าง**

 องค์การบริหารส่วนตำบลโคราชได้ประกาศคุณธรรม จริยธรรมของข้าราชการ พนักงานส่วนท้องถิ่นและลูกจ้าง เพื่อให้ข้าราชการ พนักงาน และลูกจ้าง ยึดถือเป็นแนวปฏิบัติ ดังนี้

 1. พนักงานส่วนตำบลและลูกจ้างจะพึงปฏิบัติหน้าที่ด้วยความตั้งใจ มุ่งมั่น ยึดถือระเบียบวินัยข้าราชการส่วนท้องถิ่นเป็นหลัก เน้นความโปร่งใส สามารถตรวจสอบได้และยึดหลักความคุ้มค่า

 2. พนักงานส่วนตำบลและลูกจ้างจะพึงปฏิบัติหน้าที่ด้วยความซื่อสัตย์ สุจริตและเที่ยงธรรมและมีคุณธรรมประจำใจ

 3. พนักงานส่วนตำบลและลูกจ้างจะพึงปฏิบัติหน้าที่ราชการด้วยความอุตสาหะ เสียสละ เอาใจใส่ ระมัดระวัง รักษาผลประโยชน์ของทางราชการ อย่างเต็มกำลัง ความสามารถและมีการพัฒนา องค์ความรู้ในหน้าที่ของตนอย่างสม่ำเสมอ

 4. พนักงานส่วนตำบลและลูกจ้างจะพึงปฏิบัติตนต่อผู้ร่วมงาน ผู้บังคับบัญชาและผู้ใต้บังคับบัญชาด้วยความสุภาพ เรียบร้อย รักษาความสามัคคี และไม่กระทำการอย่างใดที่เป็นการกลั่นแกล้งกันและประพฤติตนเป็นแบบอย่างที่ดีแก่ประชาชนในพื้นที่หรือผู้พบเห็น

 5. พนักงานส่วนตำบลและลูกจ้างจะพึงต้อนรับอำนวยความสะดวก ให้ความเป็นธรรมด้วยความเสมอภาคและให้การสงเคราะห์แก่ประชาชนผู้มาติดต่อราชการเกี่ยวกับหน้าที่ของตนโดยไม่ชักช้าและด้วยความสุภาพเรียบร้อย ไม่ดูหมิ่น เหยียดหยาม กดขี่หรือข่มเหง ประชาชน ผู้มาติดต่อราชการ

🟍🟍🟍🟍🟍🟍🟍🟍🟍🟍🟍🟍🟍🟍🟍🟍

**ภาคผนวก**